KIRJALLINEN KYSYMYS E-2839/98

esittäjä(t): Daniel Varela Suanzes-Carpegna (PPE) komissiolle

(28. syyskuuta 1998)

Aihe: Satamia ja merikuljetuksia koskeva EU:n tuleva politiikka

Vastauksessaan 15.2.1995 esittämääni kysymykseen E-3493/95(1) Euroopan komissio sanoi perustaneensa tulevaisuuden merijärjestelmiä käsittelevän toimintayksikön, joka pyrkii lähentämään teollisuutta ja tutkimusta meriteknisen teollisuuden alalla, johon kuuluvat laivanrakennus, meriliikenne ja meren luonnonvarat (kalastus, vesiviljely ja energia). Komissio painotti myös, että meriteknisellä teollisuudella on tärkeä alueellinen ulottuvuus ja että sillä on alueellinen kytkentä AMRIE:n (Alliance of Maritime Regional Interests in Europe) ja CRPM:n (Conference of Peripheral Maritime Regions of the EC) kautta. Lisäksi satamia ja meriliikenteen infrastruktuuria koskevassa Euroopan komission vihreässä kirjassa puhutaan meriliikenteen hankkeitten rahoituksen jatkuvuudesta viidennessä tutkimuksen ja kehittämisen ohjelmassa.

1. Voiko komissio ilmoittaa, onko kyseinen toimintayksikkö edelleen olemassa ja jos se on, mitkä ovat sen kokoonpano, työskentelymenetelmä ja tavoitteet ja mikä on sen suhde edellä mainittuihin alueellisiin järjestöihin?

2. Voiko komissio ilmoittaa, miten merikuljetusalan hankkeet olisi suunnattava, jotta ne voisivat saada yhteisön rahoitusta viidennestä tutkimuksen ja kehittämisen ohjelmasta?

3. Voiko komissio ilmoittaa, miten se otti huomioon CRPM:n kannan laatiessaan satamia koskevaa vihreää kirjaa ja miten se aikoo ottaa CRPM:n mielipiteen jatkossa huomioon laadittaessa Euroopan satamien kehittämistä koskevaa politiikkaa?

Komission jäsenen Martin Bangemanninkomission puolesta antama vastaus

(13. marraskuuta 1998)

Komissio perusti vuonna 1995 tulevaisuuden merenkulkujärjestelmiä käsittelevän asiantuntijaryhmän. Sen tärkeimpänä päämääränä on huolehtia siitä, että tutkimukseen varattu rahoitus suunnataan palvelemaan alan tarpeita. Asiantuntijaryhmä koostuu merenkulkualan tutkimusohjelmiin liittyvien kysymysten parissa työskentelevistä komission virkamiehistä, ja sen toimintaa johtaa teollisuuden pääosasto.

Asiantuntijaryhmä työskentelee tiiviissä yhteistyössä merenkulkualan yritysten kanssa ja määrittelee alan tutkimus- ja kehitystoiminnan painopistealueita sekä osallistuu viidennen puiteohjelman valmisteluihin. Asiantuntijaryhmän ja merenkulkualan yritysten yhteisten ponnistelujen ansiosta saavutettiin merenkulkualan kannalta merkittävä edistysaskel, kun meriteknologia ja -liikenne sisällytettiin puiteohjelman avaintoimintakokonaisuuksien joukkoon. Euroopan merialueiden etuja ajava allianssi AMRIE (Alliance of maritime regional interests in Europe) osallistuu tarkkailijana asiantuntijaryhmän työhön. Lisäksi voidaan katsoa, että yhteisön syrjäisiä merialueita edustava konferenssi CPRM (Conference of Peripheral Maritime Regions of the EC) on välillisesti asiantuntijaryhmän työssä mukana, koska sillä on kiinteä kytkös AMRIEen ja se pitää jatkuvasti yhteyttä komissioon.

Yhteisön rahoitusta on mahdollista saada meriliikennehankkeisiin erityisesti kahden viidenteen puiteohjelmaan kuuluvan avaintoimintakokonaisuuden kautta. "Maaliikenne ja meriteknologia" -avaintoimintakokonaisuuden tavoitteena on edistää erityisesti meri- ja maaliikenteeseen liittyvän asiantuntemuksen ja teknologian kehittämistä ja yhdistämistä. "Kestävä liikkuvuus ja intermodaalisuus" -avaintoimintakokonaisuudessa on tarkoitus kehittää toimintamalleja ja -vaihtoehtoja laajalti intermodaalisuuteen perustuvan, integroidun ja yhteentoimivan eurooppalaisen vesi-, raide-, lento- ja maantieliikenteen yhdistävän järjestelmän aikaansaamiseksi niin, että turvataan ihmisten ja tavaroiden liikkuvuus.

Satamia ja meriliikenteen infrastruktuuria koskevassa vihreässä kirjassa(2) otetaan useissa eri kohdissa huomioon syrjäseutualueiden erityisluonne niin satamainfrastruktuurin kehittämisen kuin riittävien pääsymahdollisuuksien turvaamisen kannalta. Erityisesti tämä todetaan kohdassa 17, jossa mainitaan tavoite sisällyttää satamat Euroopan laajuisiin liikenneverkkoihin (TEN-T). Näiden liikenneverkkojen tavoitteena on "syrjäseutualueiden saavutettavuuden parantaminen ja yhteisön taloudellisen ja sosiaalisen yhteenkuuluvuuden vahvistaminen kehittämällä yhteisön sisäisiä meriyhteyksiä ja kiinnittämällä erityistä huomiota saaristo- ja syrjäseutualueisiin".

Myös satamamaksujen osalta on huomattava, että monet Euroopan satamista sijaitsevat muita heikommin kehittyneillä syrjäseutualueilla. Usein nämä satamat muodostavat ainoan kulkuväylän muille yhteisön alueille, ja ne ovat alueensa merkittäviä taloudellisen toiminnan keskuksia. Näin ollen ne ovat tärkeitä tekijöitä yhteisön yhteenkuuluvuutta edistävien politiikkojen kannalta, ja ne on otettava huomioon, jos kustannusperusteisia maksujärjestelmiä aletaan soveltaa entistä järjestelmällisemmin.

On ilmeistä, että komissio ottaa nämä kysymykset huomioon, kun se laatii vihreälle kirjalle jatkotoimia.

(1) EYVL C 137, 8.5.1996, s. 15.

(2) KOM(97) 678 lopullinen.